b'\n_START_ARTICLE_\nGranatas\n_START_SECTION_\nRadimviet\xc4\x97s\n_START_PARAGRAPH_\nPiropai randami daugelyje pasaulio \xc5\xa1ali\xc5\xb3. Tradicin\xc4\x97s kasyklos ir apdirbimo vietos yra \xc4\x8cekijoje Bohemijoje (\xe2\x80\x9eBohemijos granatai\xe2\x80\x9c), kur s\xc4\x85na\xc5\xa1yn\xc5\xb3 telkiniai u\xc5\xbeima ma\xc5\xbedaug 70\xc2\xa0km\xc2\xb2 plot\xc4\x85. Kitos \xc5\xbeymios radimviet\xc4\x97s\xc2\xa0\xe2\x80\x93 Piet\xc5\xb3 Afrikos Respublikoje, ypa\xc4\x8d Kapo provincijoje (\xe2\x80\x9eKapo rubinai\xe2\x80\x9c). Nedideli\xc5\xb3 telkini\xc5\xb3 yra Rusijoje, ypa\xc4\x8d Jakutsko regione, kur jie randami kartu su deimantais. JAV daugiausia pirop\xc5\xb3 aptinkama Kolorado ir Arizonos valstijose, \xc5\xbeymiausias\xc2\xa0\xe2\x80\x93 \xe2\x80\x9eArkanzaso rubinas\xe2\x80\x9c. Pirop\xc5\xb3 rasta Brazilijoje, Argentinoje, Australijoje, Tanzanijoje, Zaire, Zimbabv\xc4\x97je, Mongolijoje, dideli telkiniai aptikti Nigerijoje._NEWLINE_Va\xc5\xa1ingtono Smitsono muziejuje saugoma daug \xc4\xafvairi\xc5\xb3 \xc5\xa1lifuot\xc5\xb3 granat\xc5\xb3: 174 ir 67,3 karat\xc5\xb3 almandinai (i\xc5\xa1 Aidaho), 64,2 karat\xc5\xb3 grosuliaras (i\xc5\xa1 \xc5\xa0ri Lankos), 10,4 ct sveriantis andraditas (i\xc5\xa1 Rusijos), 74,3 ct rodolitas (i\xc5\xa1 Tanzanijos), 109 ct spesartinas (i\xc5\xa1 Brazilijos). Did\xc5\xbeiausias \xc5\xa1lifuotas piropas sveria 633,4 karat\xc5\xb3 (rastas Bohemijoje). Ulrike von Lowitzow granat\xc5\xb3 kolekcijoje yra did\xc5\xbeiausias, 13,2 karat\xc5\xb3 sveriantis piropas (i\xc5\xa1 Bohemijos).'